**Одо Марквард (1928-2015)**

**философска антропологија као „философија *homo compensator***“

* За Ода Маркварда, једног од најоригиналнијих послијератних њемачких мислилаца, културног антрополога и појмовног историчара, философска антропологија је типичан производ модерности. У 18. вијеку, тачније од 1750. године, настају и убрзано се развијају три нове философске дисциплине. Свака претендује на улогу водеће фило­софије и свака тежи да редефинише човјека у односу на вишевјековну доминацију схоластике и мета­фи­зичке традиције. Тако, новонастала дисци­плина философија историје афирмише идеју човјека као *homo pro­gressor et emancipator* у опозицији према метафизичкој тради­цији оријентисаној на метаисторијску раван; у исто ври­јеме биљежи се и успон философске антропологије која у први план истиче идеју човјека као „психосоматске цјелине“ – *homo naturalis et indi­­vidualis* – насупрот картезијанској идеји човјека као *res cogitans*; на­покон, рађа се и философска естетика која рехабилитује чулно иску­ство и афирмише идеју човјека као *homo sensibilis et genialis*. Све три дис­циплине покушавају да „компензују“ губитак онога што ће тек у 20. вијеку бити именовано као људски „свијет живота“.
* Философско-антрополошка схватања Ода Маркварда концентришу се око четири кључне, узајамно повезане тезе: 1) Философска антро­пологија је типичан производ модерности; 2) Философску антропо­логију је омогућио окрет од метафизике ка „свијету живота“ који је био занемарен у контексту схоластике и метафизичке философије. 3) Фило­софска антропологија мора да се оријентише на природу, уколико се она бави људском природом и уколико је заокупљена оним што човјек не може да промијени, његовим константама. 4) Философска антропологија је у оштрој опозицији према философији историје.
* То што је философска антропологија почела рапидно да се развија од средине 18. вијека, Марквард аргументује тако што доводи у тијесну везу стару антрополошку идеју културе као компензације и модерни мотив теодицеје. У то вријеме Лајбницова оптимистичка теодицеја, чија је намјера била да оправда Бога од постојање зла у свијету бројним добрима која су човјеку дарована као компензација, почела је да губи свој кредибилитет. Човјек је постао носилац неподношљивог терета одговорности за зло у свијету. У недостатку божанске инстанце која је показивала милосрђе, човјек се нашао пред властитим трибуналом који је био немилосрдан. Философска антропологија је један од чинилаца растерећења човјека од кривице и одговорности, усмјеравањем пажње на коначну људску природу, на њена ограничења. На тај начин је философска антропологија преузела мотив теодицеје, теолошки га неутрализовала и формулисала у облику философије *homo compensator*: човјек је у стању да редукује терет биолошких недоста­така стварајући за њих компензације.
* Пратећи историју појма компензације Марквард показује како је он постао фундаментална антрополошка категорија у 20. вијеку: савремена философска антропологија – код Плеснера, Гелена, Ландмана, Блумен­берга – дефинише човјека као биће које жели да избејгне своје биоморфолошке недостатке и несавршености и које може да уопште опстане само путем компензација, у контексту културе коју ствара. Сам појам компензације је двосмислен: он припада колико емпиријској науци толико и чистој философији, тј. метафизици. Такав статус има и философска антропологија. Она је „научна као емпиријска метафизика“.
* Философска антропологија је у контрасту са револуционарном фило­софијом историје, која је настала такође као реакција на кризу лајбни­цовске оптимистичке теодицеје. Марквард за то износи следеће аргу­менте: с једне стране, философија историје је тзв. моно-наратив, моно­ми­тија, која говори о једној униврзалној историји, историји про­греса и слободе, занемарујући свијет живота у коме постоји плура­литет наратива искљу­чених из философије историје. С друге стране, фило­со­фија исто­рије је револу­ционарна, утолико што жели да раскине са репре­сивном прош­лошћу за вољу обећавајуће будућности. Тако фило­софија историје одба­цује тра­ди­ције и институције које су важне за философску антро­пологију јер човјеку пружају оријетацију.
* За Маркварда, човјек није тријумфујуће биће, каквим га жели пред­ставити биолошка теорија еволуције (сматрајући га круном еволутивног развоја живота) и револуционарна философија историје. Контин­ген­тност и коначност су темељне карактеристика људске ситуације. Својом „апологијом случајности“ Марквард се спротставља сваком „апсолу­ти­зовању човјека“, као у оквиру картезијанског пројекта еписте­молошке субјективности која претендује на апсолутну сазнајну извијесност (Декарт), тако и у оквиру егзистенцијализма који апсолутизује човјекову слободу (Сартр).
* У својој докторској дисертацији Марквард истиче да извор метафизике нијесу чуда свијета већ ране живота, па отуда превасходни задатак метафизике није знање, већ олакшање. У ничеовском стилу Марквард закључује да је метафизика била рђав сурогат. У каснијим радовима, могуће под утицајем Ханса Блуменберга, Марквард истиче да метафизика не замјењује стварност већ је дислоцира или измијешта: она ствара дистанцу у односу на живот и свијет, без које би човјек био безнадежно преоптерећен стварношћу на коју је биолошки непри­лагођен. У својој хаби­литационој тези Марквард радикално доводи у питање идеју трансцен­денталног Ја или апсолутног субјекта, скрећући пажњу на неминовну коначност људске егзистенције. Постоји само смртни човјек који је „уплетен у приче“ и који зависи од традиција. Човјеков животни вијек је пре­кратак да би могао да стално изнова започиње.
* Марквард је вјеран старој антрополошкој теорији да човјек, као крхко, егзистенцијално угрожено и ризично биће, биће егзистенцијално-онтолошке бриге и „биће недостатака“ (*Mängelwesen*), стоји наспрам моћне и према човјеку равнодушне и сурове стварности. Међутим, он не наглашава толико надмоћ стварности и немоћ човјека, колико подвлачи човјекову способност да се ухвати у коштац са њом. Уз помоћ културе, која сеже од оруђа неопходних за самоодржање живота па до умјет­ничких дјела која испуњавају људски живот нечим вишим, човјек ус­пјева да држи на дистанци надмоћну стварност и да компензује своје по живот опасне биолошке недостатке.
* Идеју компензације Марквард проширује са философске антропологије на поље цијеле културе, на оно људско уопште. Марквард често наглашава бројне противрјечности модерности које се не могу измирити у некој вишој синтези: с једне стране, евидента је објекти­визација и рашчаравање стварности путем математичких природних наука, технологије, медицине и економије, као и све убрзанији развој модерног свијета; с друге стране, постоји апотеоза нетакнутој природи или зачаравање природе путем естетичког смисла, постоји историјски сми­сао који је фиксиран на памћење, ту су и хуманистичке науке, умјет­ности и традиције. Ове двије стране (или културе) се не могу дијалек­тички посредовати, али ни стајати једна поред друге. Традиције, умјет­ности и хуманистика „компензују“ губитке који долазе са објек­тиви­зацијама модерне технологије и науке. Зато су оне незам­јенљиве и неоп­ходне. Исто важи и за модерну медицину, технологију и економију које људима доносе неспорне погодности: егистенција је мање изложена нужности. Ове двије културе треба да остану непос­редоване, јер обје су важне за очување живота и за добар људски живот.
* Философска антропологија Ода Маркварда има своју философско-политичку релеватност. Њен конзервативизам наглашен је у афирмацији традиције и институција које човјеку пружају оријентацију, док је њен антиапсолутистички карактер истакнут у критици сваке философије историје која вјерује у прогрес и коначан тријумф човјека. Философија *homo compensator* стално упозорава на човјекову коначност и недо­вршеност. Успјех философске антропологије у 20. вијеку објаш­њава ње­но одвајање од тријумфалистичких философија. Јер, слиједећи Марк­варда, човјек није тријумфујуће, већ компeнзујуће биће, а фило­софска антропологија се стално фокусира на његове неукидиве недостатке, струк­турне недовршености, нецјеловитост, биолошку инди­с­понираност и неадаптираност, али које он може, треба и мора да с огромним напором компензује својим културним остварењима. У томе је посебност човјековог положаја, он је *homo patiens* и *homo compensator*. Или, како допадљиво каже Марквард, човјек „не носи жуту мајицу на *Tour de l'evolution*“, нити је он „круна стварања“, већ је прије „трнов вијенац стварања“.

**Препорука за литературу и вјежбе:**

Будући да ниједно Марквардово дјело није преведено на српски језик, пред­лажем поновно и темељно ишчитавање његовог текста „Човјек с ове стране утопије“ који је објављен у виду поглавља „Филозофија човека и историје“ у оквиру зборника текстова *Водич кроз филозофију*, који је приредио Петер Козловски.

Текст сам вам уступио у претходном семестру.

Нешто мало се говори о Маркварду и код Хотимира Бургера у његовом приручнику *Филозофска антропологија* (има га у електронској форми).

Будући да је Ханс Блуменберг утицао на идеје Ода Маркварда, било би инст­рук­тивно прочитати Блуменбергов есеј „Три степена изнад ништа“ (у: Исти, *Брига иде преко реке*).

Размишљати о континуитету и дисконтинуитету између Хајдегеровог егзис­тенцијала „бриге“ (*Sorge*), Геленовог појма „биће недостатака“ (*Mängel­wesen*) и Марквардовог појма „компензације“ (*homo compensator*).